Fyrir nokkrum dögum sögðum við frá því hér á kvikmyndir.is að stórleikarinn Mel Gibson myndi verða með í Expendables 3 myndinni . Orðrómur hefur verið uppi um að hinir og þessir leikarar muni leika í myndinni , og meðal annars hefur talsvert verið rætt hvort að annar stórmeistari , Nicolas Cage , yrði mögulega með í myndinni . Cage er ekki óvanur spennumyndum , og nægir að nefna The Rock , Con Air og Face / Off í því samhengi . Cage er nú á kynningartúr fyrir nýjustu mynd sína , spennutryllinn The Frozen Ground , sem byggð er á sannsögulegum atburðum , lífi raðmorðingjans Robert Hansen frá Alaska . Vefsíðan Denofgeek náði stuttu samtali við Cage á þessum kynningartúr og spurði hann þar um Expendables 3 orðróminn þráláta : „ Ég hef ekki átt neinar formlegar viðræður um [ Expendables 3 ] . Ég er ekki í Kick-Ass 2 og ég held að ég sé ekki í Expendables 3 . Og ég kann vel við þessa stráka [ Sylvester Stallone , o.s.frv. ] , en ég myndi segja að það sé mjög ólíklegt að ég verði í þeirri mynd . “ The Expendables 3 verður frumsýnd í Bandaríkjunum 15. ágúst 2014 .